Britse en Ierse Leeus in Katar?Duhan van der Merwe op die aanval vir die Britse en Ierse Leeus. Foto: Phill Magakoe/AFP. Die stof het nog nie eens behoorlik gaan lê ná die opwindende Sokkerwêreldbeker-eindstryd tussen Argentinië en Frankryk nie, of Katar beraam planne om vir nóg ŉ ikoniese sportwedstryd gasheer te speel. Nou word daar berig dat die land ook graag ŉ Britse en Ierse Leeus-wedstryd in 2025 wil aanbied. “Ons beskik oor die infrastruktuur om groot toernooie aan te bied en ŉ internasionale sewestoernooi sal perfek werk,” het ŉ bron aan die Daily Mail gesê. Volgens die publikasie het Katar ook die Britse en Ierse Leeus-toer na Australië in 2025 in sy visier. Die land wil net soos Hongkong in 2013 een die gewilde toerspan se voorbereidingswedstryde aanbied. “ ŉ Volle Wêreldbeker-toernooi is nog buite ons bereik, maar ons kan beslis ŉ Leeus-toets en ŉ sewestoernooi aanbied. Sewes word immers net in een stadion gespeel en dit is binne drie dae afgehandel.” Die Springbokke vier hul reeksoorwinning teen die besoekende Leeus. Foto: GB Jordaan. Die Britse en Ierse Leeus het verlede jaar na Suid-Afrika getoer en die Springbokke het die reeks met 2 – 1 beklink. Tog was nie almal ewe beïndruk met die Britse besoekers se opwarmingswedstryde in Suid-Afrika nie en sir Clive Woodward meen dat die Leeus dalk ander planne vir hul volgende avontuur moet beraam. “Ek glo as die gehalte van die teenstand in Suid-Afrika, behalwe dan vir toetse, nie gewaarborg kan word nie, moet die Leeus dit dalk oorweeg om vooraf eerder drie of vier wedstryde in Argentinië te speel,” het die voormalige Engeland-afrigter destyds in een van sy rubrieke geskryf. “Dieselfde geld natuurlik vir die volgende toer na Australië in 2025 – waarom nie ook ’n paar wedstryde teen Fidji of Japan nie?” EXCL: Qatar begins major move into rugby with talks about hosting a Lions Test | @MattHughesDM https://t.co/u7aOUzirNK — MailOnline Sport (@MailSport) December 20, 2022